Un polițist din București, aflat în concediu, a fost atacat de doi indivizi în Tecuci, județul Galați. Se pare că agresorii i-ar fi reproșat bărbatului modul în care a intervenit Poliția în cazul Caracal.

Surse apropiate anchetei susțin că atacul a avut loc marți seara, după ce doi bărbați au văzut în mașina victimei o caschetă de polițist.

Aceleași surse susțin că între agresori și polițist au existat mai multe replici, inclusiv acuzații legate de intervenția polițiștilor în cazul Caracal.

Agresorii au lovit mașina victimei și când aceasta a solicitat explicații, a fost atacată de doi bărbați, unul dintre aceștia având un cuțit. La fața locului a fost solicitată prezența trupelor speciale, iar agresorii au fost imobilizați și, ulterior, reținuți.

„La data de 13 august, în jurul orei 21,10, un bărbat, de 34 de ani, din municipiul București, se deplasa cu autoturismul pe strada 1 Decembrie 1918, din municipiul Tecuci și, în fața colegiului din

localitate, o persoană necunoscută i-a lovit autoturismul cu un obiect. În momentul în care a coborât pentru a vedea despre ce este vorba, a fost atacat de două persoane, dintre care una avea un cuțit, care l-au lovit cu pumnii și picioarele. La fața locului s-au deplasat polițiștii BOP Tecuci și luptătorii SAS, care i-au identificat pe cei doi agresori, doi bărbați de 41 și 28 de ani, din municipiul Tecuci. Ei au fost imobilizați și conduși la sediul poliției. Cei doi agresori sunt cercetați acum pentru lovire sau alte violențe și au fost reținuti pentru 24 de ore, au anunțat reprezentanții IPJ Galați.

Pe parcursul zilei, cei doi agresori vor fi prezentați Parchetului de pe lângă Judecătoria Tecuci, cu propunere de arestare preventivă.